EKKI SUNDRA ORKUVEITU REYKJAVÍKUR ! Birtist í Fréttablaðinu 10.12.13 . Samkvæmt tilskipun Evrópusambandsins skal orkufyrirtækjum sundrað í einingar sem annast vinnslu , dreifingu og sölu á orku og jafnframt ber að aðskilja rækilega rekstur sem flokkast undir samkeppnisrekstur frá starfsemi sem heyrir undir einkaleyfisrekstur . Þessi tilskipun var lögfest hér á landi í raforkulögum árið 2003 en síðan var frestað að framfylgja tilskipuninni gagnvart OR . Það var vegna fjárhagsstöðu OR en skuldastaðan var svo slæm að ekki þótti stætt á því að veikja fyrirtækið með þessum hætti . Öðrum orkufyrirtækjum var hins vegar gert með lögunum að undirgangast tilskipunina þótt nánast öllum sem að orkumálum koma þætti þetta hið mesta óráð og vera notendum í óhag . Í greinargerð með frumvarpi sem nú liggur fyrir Alþingi kveður því við gráan tón þegar sagt er að allt þetta sé gert til þess að " tryggja hagsmuni " þeirra sem njóta eiga þjónustu orkufyrirtækjanna . Veruleikinn er því miður annar því þetta er einvörðungu til að fullnægja kröfum ESB ; kröfum sem við hefðum - og kunnum enn að geta fengið undanþágu frá . Og taki menn eftir : Frestunin gagnvart OR var vegna þess að mönnum þótti ekki rétt við erfiðar aðstæður að veikja stofnunina með þessum kerfisbreytingum ! Nú á hins vegar að láta til skarar skríða gegn OR og ganga enn lengra , kljúfa stofnunina upp í sjálfstæð dótturfélög - og undirbúa þannig markaðs - og einkavæðingu þeirra . Í frumvarpinu er vísað í félögin sem sundra á Orkuveitunni í , þ. e. þau sem " stunda vinnslu , framleiðslu og sölu raforku og heits vatns og gufu og rekstur grunnkerfa , svo sem dreifiveitu rafmagns , hitaveitu , vatnsveitu , fráveitu og gagnaveitu , auk annarrar starfsemi sem hefur sambærilega stöðu . " Mikilvægt er að fresta enn um sinn þessari aðför að Orkuveitu Reykjavíkur og nota tímann til að taka allt regluverkið upp gagnvart orkugeiranum í heild sinni og leita heimildar ESB til undanþágu í því efni . Til þess eru ríkar forsendur . Eigendum OR svo og löggjafanum ber skylda til að gæta hagsmuna okkar sem borgum brúsann !